
Új típusú fungicid hatóanyagok összehasonlító vizsgálata a burgonyavész (Phytophthora infestans) kórokozójával szemben

Napjainkban a fokozott növényvédőszer használat ellenére a gazdák képtelenek megfékezni a burgonya legfontosabb betegségének, a burgonyavésznek, vagyis a fitoftórának (Phytophthora infestans) a terjedését és terméskiesést okozó hatását. Ez pedig megkérdőjelezi a jelenleg konvencionálisan alkalmazott fungicidek hatékonyságát, amelyek tehát ez alapján a környezetterhelés és a pénztárca kifosztása mellett még nem is bizonyulnak hatékonynak.
Kutatásunk célja ezért az volt, hogy különböző, Romániában a burgonyavészre még nem engedélyezett, de potenciálisan beszerezhető, új típusú fungicid hatóanyagok – nevezetesen azoxystrobin (strobilurinok), fluopyram és fluxapyroxad (SDHI fungicidek) – hatását vizsgáljuk szülőfalumban, Csíkszentmártonban, szabadföldön, a Phytophthora infestans kórokozóval szembeni védekezésben, két különböző burgonyafajtán (Sunita, Tresor). A kísérlet során egy hasonló tulajdonságokkal bíró biofungicidet is teszteltünk. A hitelesség kedvéért két konvencionálisan alkalmazott hatóanyag (fluopicolid, propamocarb-clorhidrat), illetve kontroll (kezeletlen) parcellák is a kísérlet részei voltak a releváns és lehető legpontosabb összehasonlítás érdekében.
Az elvárt eredmény az volt, hogy találjunk legalább egy olyan új típusú hatóanyagot, amely minimum ugyanakkora, vagy esetleg még nagyobb mértékben megfékezi a Phytophthora infestans gombatelepek terjedését, mint a konvencionálisan használt hatóanyagok.



